open-index/open-wikipedia-markdown huggingface dataset:
Šoti lontkõrvaline kass

**Šoti lontkõrvaline kass** on Šoti päritolu kass, kellel on lontis kõrvad, mis tekivad umbes kolme kuni nelja sünninädala järel. Šoti lontkõrvaline kass on väga populaarne koduloom, kuna tal on väga hea iseloom. 

## Ajalugu
Aastal 1961 avastas üks karjane Šotimaal Coupar Anguse lähedal asuvast farmist ainulaadse valge kassi. Sellel kassil olid ebatavaliselt lontis kõrvad, mis andsid talle omanäolise välimuse. Karjane võttis kassi endale ja pani talle nimeks Susie. Just Susie sai šoti lontkõrvalise kassitõu aluseks. 

Susie erakordsed kõrvad tekitasid suurt huvi nii kassiomanike kui ka näitusekohtunike seas. Tõu populaarsus kasvas kiiresti ja 1978. aastal tunnustas  Ameerika Kassikasvatajate Assotsiatsioon (CFA) šoti lontkõrvalist kassi esimesena maailmas ametlikuks tõuks. Sellest ajast alates on šoti lontkõrvaline kass saanud üheks populaarseimaks kassitõuks maailmas. 

## Iseloom
Šoti lontkõrvaline kass on tuntud oma vaikse loomuse poolest. Ta on väga seltskondlik ja naudib inimese lähedust. Lisaks on sellel tõul hea kohanemisvõime – ta saab hästi läbi teiste lemmikloomadega ja ei võõrasta inimesi. Šoti lontkõrvaline kass on mänguhimuline ja tal on tugev jahiinstinkt. 

## Tunnused
Voldimutatsioon tekitab tõule iseloomulikud volditud kõrvad ning neil kassidel võivad olla ka kõhre ja luudega seotud terviseprobleemid, sealhulgas väära kujuga varbad, paksenenud ja paindumatu saba ning progresseeruv liigesekulumus. 

## Terviseprobleemid
Suur osa šoti lontkõrvalisi kasse kannatavad osteokondrodüsplaasia, tuntud ka kui Scottish Foldi haiguse all. Haigus on päritav. Scottish Foldi haigust põhjustab kõhre kulumist, mis võib mõjutada kõhreid kogu kassi kehas ning põhjustab selliseid tõsiseid probleeme nagu artriit, lülisamba kõrvalekalded, paksud paindumatud sabad, lühikesed jäigad jalad, jäsemete deformatsioonid. 

Nagu inimestel, võib ka kassidel olla I või II tüüpi diabeet, kuigi II tüüpi diabeet on kassidel kõige levinum. Šoti lontkõrvalised kassid kalduvad olema ülekaalulised, suurendades nende riski haigestuda diabeeti. 

## Välislingid
YouTube'i video: SCOTTISH FOLD CAT BREED: Characteristics, Care and Health

YouTube'i video: Scottish Fold Cat Breed: Pictures, Fun Facts, Personality Traits

## Viited
Harilik mägimünt

**Harilik mägimünt** (*Clinopodium vulgare*) on mägimüntide perekonda ja huulõieliste sugukonda kuuluv mitmeaastane õistaimeliik.

Mägimünt on risoomne taim, mille lehtede laius on 1,2-2 cm ning need on pehmekarvased, munajad ja hõredalt hambulise servaga. Taime vars on püstine ning kasvukõrguseks on 25-65 (90) cm. Õied on lillakaspunase värvusega, mis paiknevad ümaras tihedas õisikus, koosnedes 1-3 õitemännasest. 

## Levik
Harilik mägimünt kasvab Euroopas, Lääne- ja Kesk-Aasias, Põhja-Ameerikas ja Põhja-Aafrikas. Tema tüüpiline elupaik on kuiv rohumaa ja nõmm, tavaliselt lubjakivi- või kriitmuldadel. Harilik mägimünt kasvab ka puisniitudel, segametsades, võsastikes ja raiesmikel.

## Kasvutingimused
Harilik mägimünt sobib koduaeda, kuna taime on lihtne hooldada ja ta talub hästi erinevaid tingimusi ega ole loomadele mürgine. Taim kasvab hästi poolvarjus, põõsaste või noorte õunapuude vahel. Taimede vaheline kaugus peaks olema 20 x 50cm ning mulla pH jääma vahemikku 5-7.

## Paljundamine
Paljundatakse seemnete, juurevõsundite või ladvapistikutega. Seemnete külviks on optimaalne temperatuur 21°C ja idanemine toimub 2 nädala jooksul. Taim õitseb alates teisest aastast.

Harilik mägimünt õitseb juunist septembrini ning on putuktolmleja. Tavalisteks tolmeldajateks on mesilased, liblikalised ja muud putukad.

## Kasutamine
Hariliku mägimündi lehed on söödavad ja neid kasutatakse värskelt või kuivatatuna toitude maitsestamiseks ning taimetee valmistamiseks. Lisaks on lehtedest saadud kollast ja pruuni värvi.

Traditsiooniliselt  kasutatakse harilikku mägimünti diabeedi, maohaavandite, mastiidi, prostatiidi, nahaärrituse ja paistetuse ravimiseks.

## Viited
Alice Weidel

**Alice Weidel** (sündinud 6. veebruaril 1979 Güterslohis) on Saksamaa poliitik, erakonna Alternatiiv Saksamaale kaasesimees ja alates 2017. aastast Saksamaa Liidupäeva liige Baden-Württembergi liidumaalt. 2021. aastast on ta koos Tino Chrupallaga Liidupäeva Alternatiiv Saksamaale fraktsiooni kaaseesistuja.

Weideli isapoolne vanaisa Hans Weidel (1903–1985) oli NSDAP ja SSi liige ning 1941–1945 Kolmanda riigi sõjaväekohtunik, pärit Neustadtist Ülem-Sileesias (täna Prudnik Poolas), kes mais 1945 põgenes koos perega Punaarmee eest Güterslohi).

Jaanuaris 2025 väitis ta Elon Muskiga peetud *livestream*'is, et Adolf Hitler oli tegelikult kommunist.

Weidel oli erakonna Alternatiiv Saksamaale kantslerikandidaat 2025. aasta Saksamaa parlamendivalimistel. Ta kandideeris Baden-Württembergi liidumaal valimisringkonnas 293 (Bodensee), kus tuli 20,4% häältega CDU kandidaadi järel teiseks, kuid pääses Liidupäeva valimisnimekirja kaudu.

Teda peetakse venesõbralikuks poliitikuks, kes on võimule saades lubanud taastada head suhted Venemaaga ja gaasijuhtme Nord Stream töö. Lisaks kavatseb ta peatada kliimamuutustega võitlemise programmid.

## Viited
Saunad Ukrainasse

**Saunad Ukrainasse** (inglise keeles *Saunas4Ukraine*) on vabatahtlik algatus, mille eesmärk on pakkuda Ukraina rindel võitlevatele sõduritele võimalust puhata ja taastuda, luues mobiilseid sauna- ja pesukomplekse. Projekt sai alguse vastusena Venemaa täieulatuslikule sissetungile Ukrainasse 2022. aastal ning selle raames on siiani Ukrainasse saadetud viis täisvarustusega saunakompleksi.

## Eesmärk
Projekti eesmärk on parandada rindel olevate sõdurite elutingimusi, pakkudes neile võimalust end pesta, riideid kuivatada ja jõudu koguda. Saunad on kujundatud nii, et need vastaksid sõjaolukorras olulistele vajadustele. Lisaks pesemisvõimalusele toimivad saunad ka kogunemiskohtadena, kus sõdurid saavad hetkeks lõõgastuda ja moraali tõsta.

### Ajalugu
Projekt sai alguse 2022. aastal, kui esimene mobiilne saunakompleks saadeti Ukrainasse. Tänu annetustele ja partnerite toetusele on rindele jõudnud kuus saunakompleksi:

* Esimene saun läks Karpatška Sitš'i 
* Teise sauna said krimmitatarlased Noman Çelebicihani pataljonist 
* Kolmas saun sai 3. ründepataljon Azovis.
* Neljas saun annetati Ukraina rahvuskaardi 1. brigaadile.
* Viies saun jõudis Ukraina Kolmanda Rahvusvahelise Kaitselegiooni juurde.
* Kuues anti brigaadile „Must Mets”, mis on spetsialiseerunud kaudtule sihtmärkide leidmisele.

Saunade varustus, sealhulgas generaatorid, pesumasinad ja riidekuivatid, on saadud peamiselt annetuste kaudu. Projekti edukus on saavutanud rahvusvahelist tunnustust, sealhulgas Eesti presidendi ja juhtivate sõjaväelaste kiitust.

### Rahastamine ja partnerlus
Projekt rahastatakse täielikult annetustest. Vabatahtlikel puuduvad tasustatud ametikohad. Suuremad annetajad ja koostööpartnerid on teiste seas ettevõtted HUUM Saunad, Magnetic MRO, Hedgehog, Kaitseliit, Eesti Kaitsevägi ja paljud teised.

Kogu projekti läbipaistvus on tagatud: toetajad saavad ülevaate raha kasutusest ja tehtud töödest veebilehel Saunas4Ukraine.org.

## Tunnustus
Projekt „Saunad Ukrainasse” on pälvinud laialdast tähelepanu ja toetust. BBC on koostanud dokumentaalfilmi, mis toob esile projekti olulisuse ja mõju sõjaväelastele. Lisaks on loodud mitmeid videoülevaateid projekti YouTube'i kanalil.

## Vaata ka

* Venemaa kallaletung Ukrainale

## Viited


## Välislingid
* Saunas4Ukraine veebileht
* Projekti toetajate nimekiri ja aruanded
* YouTube'i kanal
* Facebook

* Grupp Eesti inimesi viib Ukraina rindel võitlejatele ratastel saunasid
* MTÜ saunad Ukrainasse saatsid Kiievisse juba kuuenda sauna
* Kuues saun läks Ukrainasse teele

* REPORTAAŽ | Kuidas me 16,8-meetrise saunaga Ukrainasse sõitsime
Maria Malmer Stenergard

**Eva Maria Louise Malmer Stenergard** (sündinud 23. märtsil 1981 Kristianstadis) on Rootsi jurist ja poliitik ta on Mõõduka Koalitsioonipartei liige. Ta on 10. septembrist 2024 Rootsi välisminister. Ta on aastast 2014 Riksdagi liige.

Ta lõpetas aastal 1999 Kristianstadis *Söderportgymnasiet*'i. Ta lõpetas aastal 2002 Lundi Ülikooli bakalaureusena. Aastatel 2002–2003 töötas ta firmas **Tetra Pak**. Aastatel 2003–2008 õppis ta Lundi Ülikooli õigusteaduskonna, saades aastal 2008 õigusteaduse magistriks (jur.kand.). Aastatel 2006–2007 oli ta üliõpilasorganisatsiooni *Fria Moderata Studentförbundet* aseesimees.

Aastal 2008 töötas ta Hässleholmis juristi abilisena. Aastatel 2008–2011 oli ta notar Blekinge läänis ja Hässleholmis. Aastatel 2011–2014 töötas ta kohtutäiturina (*kronofogde*).

Ta on aastast 2014 Riksdagi liige. Ta oli 18. oktoobrist 2022 kuni 10. septembrini 2024 Rootsi migratsiooniminister Rootsi justiitsministeeriumis. 10. septembrist 2024 on ta Rootsi välisminister.
Swoosie Kurtz

**Swoosie Kurtz** (sündinud 6. september 1944) on Ameerika Ühendriikide näitlejanna. Ta on pälvinud Emmy auhinna ja kaks Tony auhinda. 

Kurtz tegi oma Broadway debüüdi 1975. aastal näidendis "Ah, Wilderness". Ta on saanud viis Tony auhinna nominatsiooni, nende seas kaks võitu näidenditega "Fifth of July" (1981) ning "The House of Blue Leaves" (1986). Ta ülejäänud nominatsioonid olid rollid näidendites "Tartuffe" (1988), "Frozen" (2004) ja "Heartbreak House" (2007).

Televisioonis näitlemise eest on ta pälvinud kaheksa Emmy auhinna nominatsiooni, millest ühe võitis ta oma rolliga sarjas "Carol and Company" 1990. aastal. Veel on ta näidelnud NBC draamasarjas "Õed" (1991–1996), Huff (2004–2006), Pushing Daisies (2007–2009) ja CBS-i hittkomöödias "Mike ja Molly" (2010–2016). Ta on näidelnud filmides "Wildcats" (1986), "Ohtlikud suhted" (1988), "Stanley & Iris" (1990), "Citizen Ruth" (1996), "Valevorst" (1997) ja "Mullipoiss" (2001).

## Viited


## Välislingid

*
Urocystidales

***Urocystidales*** on selts kandseeni.

## Sugukondi
**[[Doassansiopsidaceae]]*
**[[Floromycetaceae]]*
**[[Glomosporiaceae]]*
**[[Urocystidaceae]]*

## Välislingid
* ''Urocystidales'' andmebaasis eElurikkus
Urocystidaceae

***Urocystidaceae*** on sugukond kandseeni.

## Perekondi
**[[Urocystis]]*

## Välislingid
* ''Urocystidaceae'' andmebaasis eElurikkus
Urocystis

***Urocystis*** on perekond kandseeni.

## Liike
**[[Urocystis anemones]]*
**Urocystis cepulae* – sibula-liitnõgi
**Urocystis occulta* – rukki-kõrrenõgi
**[[Urocystis syncocca]]*
**[[Urocystis trientalis]]*

## Välislingid
* ''Urocystis'' andmebaasis eElurikkus
Kõvanõgilised

**Kõvanõgilised** (*Tilletiaceae*) on sugukond kandseeni.

## Perekondi
**[[Tilletia]]*

## Välislingid
* Kõvanõgilised andmebaasis eElurikkus
Takeshi Iwaya

**Takeshi Iwaya** (jaapani keeles 岩屋 毅, *Iwaya Takeshi*; sündinud 24. augustil 1957 Beppus) on Jaapani poliitik, kes kuulub Liberaaldemokraatliku Parteisse. Ta on alates 1. oktoobrist 2024 Jaapani välisminister. Ta oli 2018–2019 kaitseminister Shinzō Abe valitsustes.

Iwaya on lõpetanud Waseda ülikooli politoloogia ja majandusteaduse teaduskonna. 1990. aastal valiti ta esimest korda Jaapani parlamendi alamkoja liikmeks.

## Välislingid
*http://www.t-iwaya.com/
Tilletia

***Tilletia*** on perekond kandseeni.

## Liike
**Tilletia caries* – nisu-kõvanõgi

## Välislingid
* ''Tilletia'' andmebaasis eElurikkus
Tartu piiramine (1600)

**Tartu piiramine** 1600. aastal toimus Rootsi-Poola sõjas (1600–1611) ning lõppes Tartu linna kaitsnud Poola vägede alistumise ja Tartumaa aadli poolt Karlile truudusvande andmisega.

Rootsi vägede sõjakäiku alustati 1600. aasta septembri esimestel päevadel. Södermanlandi hertsog Karli väed liikusid Liivimaale kahes suures osas. Narvast liikuma hakanud väge  ülesandeks olid vallutada Põltsamaa ning Laiuse ordulinnus. Tallinnast alustanud väe eesotsas oli Karl isiklikult. Pärnu kapituleerus Karli vägedele 4. vkj/17. oktoobril ukj, Viljandi linnus 3. novembril. Rootsi väeüksused vallutasid 11. septembril Põltsamaa ning 20. oktoobril Laiuse ordulinnuse ning nende vägi ühines hertsogi peaväega ning sügiseste kehvade ilmade tõttu asusid nad laagrisse Paidesse. Karli väed vallutasid Karksi linnuse ja samuti sunniti alistuma Helme ning Härgmäe linnus.

Talve saabudes asusid rootslased ette valmistama Tartu ründamist. Muuhulgas püüti mõjutada Tartu aadlikke, et need Södermanlandi hertsog Karli poole üle tuleks. Detsembris hakkasid levima kuuldused, et Leedu suurhetman Krzysztof Mikołaj Radziwiłł on isiklikult Liivimaale saabunud, ning  Karl otsustas kohe Tartut rünnata.

Tartu alla koondati suurem osa rootslaste siinsest väest, kaasa arvatud äsja Soomest kohale jõudnud väeüksused. Esmalt asusid Tartut piirama ooberst Peter Stolpe ja hertsogi poja Carl Carlsson Gyllenhielmi üksused, kellele peatselt lisandus ka Karli juhitud peavägi. Suurtükkidest laskmist alustati esimesel jõulupühal. Linnakindlustused pidasid hästi vastu, ning Tartu komandant Heinrich Ramel ei soovinud linna rootslastele loovutada. Linnamüüride juures ringkäigul viibinud Ramel sai kuulist jalga haavata, ning tema kohusetäitjaks sai Hermann Wrangell vanem. 

Wrangell, keda tema naisevend Reinhold Anrep oli rootslaste poole meelitanud, otsustas 27. detsembril kapituleeruda. Komandant Ramel, kastellaan Georg Schenking ning rittmeister Caspar von Tiesenhausen võeti vangi. Tartumaa aadel andis linna alistumise järel Karlile truudusvande, soovides vastutasuks privileegide kinnitamist.

Tartu asehalduriks vähemalt 19. oktoobrist 1601 kuni 1. septembrini 1602 nimetati Johann von Derfelden, kuna Karl kartis, et Jan Zamoyski (1542–1605) ründab peagi linna.

## Viited
Vooluga kaasa

**"Vooluga kaasa"** (läti keeles *Straume*) on Läti animafilm, esimene Oscari auhinna saanud film Balti riikides. 

Filmi lavastajaks on Gints Zilbalodis. Filmi tegemiseks kulus neli ja pool aastat ning see ei sisalda dialoogi. Film on tehtud tasuta tarkvaras Blender. Film räägib viiest loomast – must kass, koer, kapibaara, lind ja leemur, kes põgenevad suure üleujutuse eest. Filmis ei esine mitte ühtegi inimest, sest inimesed on välja surnud seal maailmas, kus nemad on. Vees on näha ka ühte hästi suurt vaala. 

Filmi esilinastus toimus 25. mail 2024 Cannes'i filmifestivalil. 

Film sai 2025. aasta Golden Globes ehk Kuldgloobuse auhinna kategoorias "Best Animated Feature Film" ehk "Parim Animafilm". Film sai 2025. aasta Oscari auhindadel Oscari auhinna kategoorias "Best Animated Feature Film" ehk "Parim Animafilm", mis on ka esimene Oscari auhind Balti riikides. 

Eesti kinolevis kogus film 2025. aastal 90 498 vaatajat, millega see oli vaadatavuselt kolmandal kohal.

## Viited
Johann Caspar Mohr

**Johann Caspar Mohr** (1746 – 9. oktoober 1788) oli baltisaksa arhitekt.

Ta oli pärit Hessen-Darmstadti piirkonnast ja tuli Tallinna tööle 1775. aastal.

Aastatel 1784–1788 oli ta Eestimaa kubermanguarhitekt ja Eestimaa kubermanguvalitsuse sekretär.

Ta oli 1770–1780. aastatel üks viljakamaid arhitekte Eestimaal, kes projekteeris mitmeid klassitsistlikus stiilis ühiskondlikke hooneid ning mõisahooneid.

## Projekteeritud hooneid
*Eesti Politseimuuseumi hoone, Rakvere, Tallinna tänav 3
*Haapsalu tollihoone, Haapsalu, Kooli tänav 3
*Paide kohtuhoone
*Paldiski Püha Georgi kirik
*Palmse mõisa peahoone ümberehitus
*Stenbocki maja, Tallinn, Rahukohtu tänav 3
*Suure-Lähtru mõis (koos C. J. Jänichen'iga)
*Tallinna Linnaarhiivi hoone, Tallinn, Tolli tänav 8

## Viited
Pleospoor

**Pleospoor** (*Pleospora*) on kottseente perekond.

## Liike
**Pleospora dianthi* – nelgipleospoor
**Pleospora penicillus* – sarikaliste-pleospoor

## Välislingid
* Pleospoor andmebaasis eElurikkus
Triiptõvik

**Triiptõvik** (*Pyrenophora*) on kottseente perekond.

## Liike
**Pyrenophora avenae* – kaera-triiptõvik
**Pyrenophora bromi* – püsikluste-triiptõvik
**Pyrenophora dactylidis* – keraheina-triiptõvik
**Pyrenophora dictyoides* – aruheina-triiptõvik
**Pyrenophora graminea* – odra-triiptõvik
**Pyrenophora lolii* – raiheina-triiptõvik
**Pyrenophora seminiperda* – kastekaera-triiptõvik
**[[Pyrenophora teres]]* (tekitab võrklaiksust)
**Pyrenophora tritici-repentis* – nisu-triiptõvik

## Välislingid
* Triiptõvik andmebaasis eElurikkus
Didymellaceae

***Didymellaceae*** on kottseente sugukond.

## Perekondi
**[[Ascochyta]]*
**[[Boeremia]]*
**[[Didymella]]*
**[[Epicoccum]]*
**Leptosphaerulina* – süvendkera
**[[Phoma]]*
**[[Stagonosporopsis]]*
**[[Xenodidymella]]*

## Välislingid
* ''Didymellaceae'' andmebaasis eElurikkus
Süvendkera

**Süvendkera** (*Leptosphaerulina*) on kottseente perekond.

## Liike
**Leptosphaerulina trifolii* – ristiku-süvendkera

## Välislingid
* Süvendkera andmebaasis eElurikkus
Semily ringkond

**Semily ringkond** (tšehhi keeles *Okres Semily*) on 2. järgu haldusüksus (ringkond) Tšehhis Libereci maakonnas. Jablonec nad Nisou ringkond piirneb põhjas Poolaga. Ringkonna halduskeskus on Semily.

## Viited
Märts 2025

**Märts 2025**, kroonika.

2025. aasta märts algas laupäeval ja lõppes 31 ööpäeva hiljem esmaspäeval.

## [[1. märts]]
*Narvas avati soome-ugri kultuuripealinn.
*Ukraina president Volodõmõr Zelenskõi kohtus Londonis Suurbritannia peaministri Keir Starmeriga. Kohtumisel allkirjastati leping, millega Suurbritannia annab 2,6 miljardi eurose kaitselaenu Ukrainale.
*Uruguays astus ametisse president Yamandú Orsi.

## [[2. märts]]
*Suurbritannias Londonis toimunud Ukraina-teemalisel tippkohtumisel osalesid lisaks Ukraina presidendile ja Euroopa riigijuhtidele ka Euroopa Liidu ja NATO liidrid ning Kanada peaminister ja Türgi välisminister. Lepiti kokku Ukraina toetuseks tehtavates edasistes sammudes.

## [[11. märts]]
*Gröönimaal toimusid parlamendivalimised, mille võitis erakond Demokraatit 30,3%-ga häältest ja 10 kohta 31-kohalises parlamendis Inatsisartut. Teiseks tuli Naleraq 24,8%-ga häälte ja kaheksaga kohaga. Senine peaministripartei Inuit Ataqatigiit sai 21,6% häältest ja seitse kohta.

## [[13. märts]]
*Konstantínos Tasoúlas astus ametisse Kreeka presidendina.

## [[16. märts]]
*Põhja-Makedoonias Kočanis toimunud ööklubi tulekahjus hukkus vähemalt 59 inimest.

## [[20. märts]]
*Kirsty Coventry valiti Rahvusvahelise Olümpiakomitee järgmiseks juhiks.

## [[21. märts]]
*Namiibias astus presidendiametisse Netumbo Nandi-Ndaitwah.

## [[28. märts]]
*2025. aasta Myanmari maavärin

## Viited
3-PL-mudel

**3-PL-mudel** on ärimudel, kus ettevõte on osaliselt üle võtnud kliendi logistikafunktsioonide korraldamise, osutades transpordi-, ladustamis-, varuhaldus- ja tellimuste töötlemise teenuseid, samuti müügijärgset teenindust. 

## Viited
Maakler

## Maakler

**Maakler** on kliendi vahendaja, kes vahendab kliendi tehinguid finantsturul, tehes tehinguid seega kliendi nimel ja arvel; terminit "maakler" võidakse kasutada nii finantsasutuse töötaja kui ka maaklerfirma tähenduses. Maakler saab oma töö eest vahendus- või komisjonitasu, mis võib olla kindel summa või protsent tehingu väärtusest. 

## Tegevus
Maakleri töö nõuab põhjalikke teadmisi turust, seadustest ja tehinguprotsessidest. Ta peab oskama hinnata vara või teenuse väärtust, analüüsida turutrende ja nõustada kliente nende huvide kaitsmiseks. Lisaks on maakleri jaoks olulised head suhtlemis- ja läbirääkimisoskused, kuna suur osa tema tööst seisneb klientide ja teiste osapooltega suhtlemises. 

Maakleritel on kohustus järgida eetikakoodeksit ja tagada klientidele usaldusväärne ning objektiivne teenus. 

Maakler võib tegutseda iseseisvalt või kuuluda suuremasse maakleriettevõttesse. Tema töökohustuste hulka kuuluvad klientidega kohtumised, dokumentide koostamine, turuanalüüs ja tehingute vahendamine. Kuna maakleri sissetulek sõltub tehingute arvust ja suurusest, on see amet seotud tulemuspõhise töötasuga ning on väga konkurentsitihe.
## Ajalugu

#### Varajane Ajalugu
Maaklerite tegevus sai alguse antiikajal, kui kaupmehed ja vahendajad korraldasid kaupade vahetust eri piirkondade vahel. Keskajal tegutsesid vahendajad peamiselt turuplatsidel ja sadamalinnades, aidates korraldada kaubavahetust ja kinnisvaratehinguid.

#### '''Väärtpaberiturgude teke'''
16. ja 17. sajandil tekkisid Euroopas esimesed väärtpaberiturud, kus maakleritel oli oluline roll aktsiate ja võlakirjade kauplemisel. Üks esimesi ametlikke börse loodi 1602. aastal Amsterdamis, kui asutati Hollandi Ida-India Kompanii. Selle kompanii aktsiad olid esimesed avalikult kaubeldavad väärtpaberid, mistõttu tekkis vajadus organiseeritud kauplemissüsteemi järele. Selle tulemusena arenes välja struktureeritud maaklerite süsteem, mis lihtsustas tehinguid ja suurendas likviidsust turul.

**Maaklerite roll 19.–20. sajandil**

Tööstusrevolutsiooni ja finantsturgude globaliseerumisega muutus maaklerite roll üha olulisemaks. 19. sajandi lõpuks olid suured finantskeskused, nagu New York ja London, loonud tugeva regulatiivse raamistiku, mis sisaldas maaklerite tegevust. Maakleritele kehtestati kohustus seada klientide huvid esikohale.

## Regulatsioon ja kvalifikatsioon Eestis
Eestis reguleerib maaklerite tegevust Finantsinspektsioon, kes tagab, et maaklerid järgiksid kohalikke ja Euroopa Liidu õigusakte. Olenevalt tegevusvaldkonnast võivad maaklerid vajada erinevaid litsentse ja kvalifikatsioone. Maaklerid peavad järgima kehtivaid seadusi, sealhulgas tarbijakaitseseadust, rahapesu ja terrorismi rahastamise tõkestamise seadust ning muid finantstehinguid puudutavaid regulatsioone.

## Maakleri tüübid

* Kinnisvaramaakler
* Börsimaakler
* Kindlustusmaakler
* Finantsmaakler
* Tööjõumaakler
* Tänavamaakler

## Viited
Ringgit

**Ringgit** on Malaisia valuuta.

Ringgiti rahvusvaheline valuutakood (ISO 4217) on MYR, kuid kohalikul tasandil lühendatakse seda kui RM (*Ringgit Malaysia*). Ringgit on jagatud sajaks seniks.

Ainult Malaisia keskpangal on õigus ringgitite münte või pangatähti emiteerida.

Ringgit on Malaisias kasutusel alates 1967. aastast, mil see asendas Malaia ja Briti Borneo dollari.

Sõna ringgit tähendab malai keeles „hammastatud“ ja viitas algselt 17. sajandi Hispaania hõbetaalerile. Raha nimetati Malaisia dollariks kuni 1975. aastani, mil nimi ametlikult muudeti.

## Ajalugu
Hispaania-Ameerika hõbedollar, mida kasutati laialdaselt kaubanduses, kandis nime ringgit. Erinevad 19. sajandi dollarid, sealhulgas väina dollar ja Briti Põhja-Borneo dollar, viisid Malaisia dollarini ja hiljem Malaisia ringgitini, Singapuri dollarini ja Brunei dollarini.

12. juunil 1967, kümme aastat pärast Malaisia iseseisvumist, asendas Malaisia dollar Malaisia ja Briti Borneo dollari. Uus valuuta säilitas kõik oma eelkäija vääringud, välja arvatud 10 000-dollarilise, ning võttis üle ka vana dollari värvilahendused. Järgnevate aastakümnete jooksul tehti emiteeritud pangatähtedes ja müntides väiksemaid muudatusi, alates M$1-mündi kasutuselevõtust 1967. aastal kuni RM500 ja RM1000 pangatähtede demonetiseerimiseni 1999. aastal.

Nimi ringgit võeti ametlikult kasutusele 1975. aastal ning 1993. aastal võeti kasutusele rahasümbol „RM“ (*Ringgit Malaysia*), mis lõpetas dollarimärgi „$“ (või „M$“) kasutamise.

## Viited
4-PL-mudel

**4-PL-mudel** on ärimudel, mille puhul logistikateenuse osutaja pakub tarnevõrgustike terviklikke kavandamis-, kontrolli- ja juhtimisteenuseid. 

## Viited
Kauplemismaht

**Kauplemismaht** (või lihtsalt maht) tähistab kapitaliturgudel teatud väärtpaberite või kogu turu jooksul kindlal perioodil kaubeldud kogust. Kui rääkida üksiku aktsia kauplemisest börsil, siis väljendab maht nende aktsiate arvu, mis on ühe kauplemispäeva jooksul omaniku vahetanud. Kauplemistehinguid mõõdetakse nii aktsiate, võlakirjade, optsioonilepingute, futuuride kui ka toorainete puhul. 

Kui arvutada väärtpaberi keskmist kauplemismahtu pikema perioodi lõikes, jagatakse kogu selle perioodi jooksul kaubeldud maht perioodi pikkusega. Seetõttu väljendatakse keskmist kauplemismahtu sageli aktsiate arvuna ühe kauplemispäeva kohta. Kauplemismaht peegeldab turu aktiivsust ja likviidsust kindla ajavahemiku jooksul. Suurem kauplemismaht viitab suuremale likviidsusele ja tõhusamale tehingute täitmisele, mida peetakse positiivseks. 

## Kauplemismahu kasutus
Kauplemismaht suureneb siis, kui väärtpaberi hind kõigub, andes märku turuaktiivsusest ja trendi tugevusest. Ajutise kauplemismahu tõusu toovad kaasa ettevõtte finantsseisu või toodete ja tulevikuplaanidega seotud uudised. Madal kauplemismaht viitab sellele, et turul on vähem osalejaid ja konkreetse instrumendi vastu on nõudlus tagasihoidlikum.

Muutused kauplemismahus võivad muuta hinnaliikumised olulisemaks. Suurem kauplemismaht viitab sellele, et tehinguid saab teha hõlpsamalt. See on oluline nii kauplejatele kui ka investoritele, kuna väiksemad hinnavahed ja kiirem tehingute täitmine muudavad turu efektiivsemaks. Suurte investeerimisfondide ja institutsionaalsete investorite jaoks, kes soovivad müüa suure koguse aktsiaid, tähendab madalam likviidsus seda, et nad peavad müüki hajutama pikema aja peale, et vältida hinnalangusest tulenevaid kahjusid. 

## Kauplemismahu toimimine
Iga börs jälgib oma kauplemismahtu ja avaldab selle andmeid regulaarselt. Kauplemismahtusid teatatakse sageli isegi iga tunni tagant kogu kauplemispäeva jooksul, kuid need on vaid esialgsed hinnangud. Samuti on päeva lõpus avaldatav kauplemismaht ligikaudne, samas kui lõplikud ja täpsustatud andmed tehakse kättesaadavaks järgmisel päeval.

Investorid jälgivad lisaks kauplemismahule ka nn tehingute arvu, mis näitab, kui palju kordi väärtpaberi hind on muutunud. Suur tehingute arv viitab aktiivsele turuosaliste huvile, mis võib tähendada, et turul on piisavalt ostjaid ja müüjaid, muutes sisenemise ja väljumise lihtsamaks. Kuna suurema kauplemismahu korral esineb hinnamuutusi sagedamini, võib tehingute arvu pidada ka kauplemismahu kaudseks indikaatoriks.

Kauplemismaht annab investoritele infot turu aktiivsuse ja likviidsuse kohta. Kui teatud väärtpaberi kauplemismaht on suur, tähendab see suuremat likviidsust, paremat tehingute täitmist ja volatiilsemat turgu, kus ostjad ja müüjad leiavad kergemini tehingupartnereid. Kui investorid on aktsiaturu suuna osas ebakindlad, suureneb enamasti futuuride kauplemismaht, mis võib omakorda tõsta ka optsioonide ja futuurlepingute aktiivsust.

Üldiselt on kauplemismaht kõrgem turu avanemise ja sulgemise ajal ning samuti esmaspäeviti ja reedeti. Madalamat kauplemisaktiivsust võib täheldada lõunasel ajal ning vahetult enne pühi. 

## Viited
Säästud

**Säästud** on osa sissetulekust, mida inimene teadlikult ei kuluta kohe, vaid paneb kõrvale tulevikuks. Säästud on rahaline reserv, mis aitab toime tulla ootamatute kuludega (näiteks tervisekulud või koduremont) või võimaldab teha suuremaid planeeritud oste (näiteks auto või kodu ost).  

Majandusteadlased defineerivad sääste kui tarbimise edasilükkamist: loobutakse osast praegusest tarbimisest, et tulevikus rohkem tarbida.  Säästud tekivad, kui sissetulekud ületavad kulutusi. Kui inimese kuupalk on 1500 € ja igakuised kulud 1200 €, saab ta kõrvale panna 300 €.

## Säästmine
Säästmine on teadlik protsess, mille käigus kogutakse raha tulevikuks vähendades oma praeguseid kulutusi. See aitab luua rahalist varu ootamatusteks või tulevasteks eesmärkideks.Säästmine võib olla lühiajaline (näiteks puhkuseks) või  pikaajaline (näiteks kinnisvara soetamiseks). Selleks, et säästmine oleks edukas, pakuvad pangad erinevaid kogumisvõimalusi. Üks lihtsamaid viise on kasutada püsikorraldust, mis kannab iga kuu kindla summa säästukontole. Püsikorralduse kasutamine vähendab kiusatust raha kohe ära kulutada ning tagab süsteemse lähenemise. 

## Säästud ja säästmine
Säästud ja säästmine on otseselt seotud. Säästmine on tegevus, mis viib säästude kogunemiseni. Ilma teadliku säästmiseta ei ole võimalik luua rahalist tagavara. Säästmine hõlmab teadlikku raha kõrvale panemist ja igapäevaste kulutuste vähendamist. Säästud võivad olla nii sularahas, hoiustena pangas kui ka investeeringutena, mis võimaldavd aja jooksul kapitali kasvatada. Investeerimise kaudu on võimalik säästudele lisaväärtust luua ja kasvatada oma vara pikaajalises perspektiivis.  

## Allikad
Turismimaks

**Turismimaks** on turistidele kehtestatud maks sihtkoha avalike teenuste, taristu korrashoiu või muu sellise rahastamiseks.

Turismimaksude rakendamise eesmärk on vastava koha või majandussektori täiustamine. Kogutud maksudega soovitakse vähendada lärmi, reostust ja ülerahvastatust populaarsetes sihtkohtades. Oluline rõhk on keskkonnahoiul ja kohaliku majanduse arendamisel. 

## Liigid
### Majutusmaks
Kohaldatakse majutuskohtades, mis pakuvad lühiajalist majutust. 

Majutusmaksuks on tavaliselt tasu inimese kohta või teatud protsent koha maksumusest. Mõnes riigis on maksud suuremad ka elektrooniliste teenuste vahendustasude tõttu, mis võib olla omane näiteks majutuse rentimise teenust pakkuvale rakendusele Airbnb.

### Saabumismaks
Saabuja maksud on tasud, mida maksavad riiki sisenevad külastajad ja need kogutakse kas saabumisel või enne saabumist viisataotluse protsessi käigus.

### Väljumismaks
Väljumismaks on tasu, mida reisija peab tasuma riigist lahkumisel, eriti lennujaama kasutamise eest.

Selle maksu kehtestamisel on erinevaid põhjuseid, kuid kõige sagedamini tasu lennujaama hooldamise eest. Paljudes riikides sisaldub väljumismaks juba lennupileti hinnas, kuid mõnes riigis tuleb see tasuda eraldi lennujaamas või lennufirmale. Mõnel juhul nõutakse maksu tasumist kohalikus valuutas. Sama lennu reisijatelt võidakse nõuda erinevat maksumäära, olenevalt reisiklassist, lõppsihtkohast, reisitüübist, rahvusest või vanusest.

## Maksude mõju
Turismimaksude esmane eesmärk oli turismi vähendamine või aeglustamine.

Turismimakse on rakendatud pikka aega. Turismimaksud suurendavad reisi kogumaksumust, kuid nõudlus reisimise osas pole vähenenud ning inimesed on maksudega kohanenud. 

## Viited
Jenissei sild

**Jenissei sild** oli aastatel 1899–2007 eksisteerinud raudteesild Trans-Siberi raudteel Krasnojarskis üle Jenissei jõe.

Erakordselt kerge tarindusega kuueavalise polügonaalsete vöödega metallist sõrestiksilla projekteeris Lavr Proskurjakov. Silla üldpikkus oli 907 m, sillete skeem 6 x 144,5 m.  

Üheteelise raudteesilla ehitust alustati 1896. aastal. Ehitust, milles oli hõivatud kuni 2000 töölist, juhtis Eugen Karl von Knorre, kes oli ühtlasi ehitusprojekti tehniline juht ja ehitustööde peatöövõtja. Sild, mis sai nimeks **Tsaarisild** ('Царский'), avati rongiliikluseks märtsis 1899.

Varsti pärast seda tekkis idee eksponeerida silla vähendatud makett 1900. aasta Pariisi maailmanäitusel kui üks fragment ekspositsioonist "Suur Siberi tee". Žürii Gustave Eiffeli juhtimisel määras Jenissei sillale suure kuldmedali (*[[Grand prix]]*).

Aastatel 1936–1937 rekonstrueeriti Jenissei sild kaheteeliseks. Selleks "kasvatati" sillasammaste jäämurdjate osa kõrgemaks ja nendele paigaldati täiendavad sõrestikfermid.

Rongiliiklus üle "tsaarisilla" (kultuurimälestis 1987. aastast) toimis kuni 2000. aastani.

2002. aastal alustati tsaariaegsete sillafermide demonteerimist. Krasnojarski krai kultuurimälestiste amet üritas kohtu kaudu seda tegevust vaidlustada, kuid edutult. 2007. aastal läksid silla demonteeritud metallosad vanarauda.

## Viited
Mikrokrediit

**Mikrokrediit** on väikeste laenude andmine vaesematele laenuvõtjatele, kellel puudub tagatis, püsiv töökoht ja tõendatav krediidiajalugu. 

Mikrokrediidi eesmärk on toetada väikeettevõtlust ja vähendada vaesust, pakkudes inimestele võimalust oma elujärge parandada. Kuna paljud laenusaajad on kirjaoskamatud, ei suuda nad täita tavapäraste laenude taotlemiseks vajalikke dokumente. Seetõttu on mikrokrediidi protsess sageli lihtsustatud ja kohandatud sihtrühma vajadustele. 

Mikrokrediit on osa mikrofinantseerimisest, mis sisaldab ka muid finantsteenuseid nagu hoiused, kindlustusteenused ja finantsnõustamine. 

Tänapäevase mikrokrediidi idee autor on Muhammad Yunus, kes pälvis 2006. aastal Nobeli rahuauhinna panuse eest vaesuse vähendamisse.

## Tänapäevane mikrokrediit

Grameeni Pank, mida peetakse esimeseks tänapäevaseks mikrokrediidi asutuseks, loodi 1983. aastal Bangladeshis. Panganduslaene hakati pakkuma vaesematele elanikele madala intressimääraga, et vähendada vaesust ja toetada väikeettevõtlust. Selle mudeli edu tõttu hakati sarnaseid programme rakendama ka teistes riikides, sealhulgas Ladina-Ameerikas, Aasias ja Aafrikas.

Grameeni eeskujul loodi mitmeid teisi organisatsioone, nagu BRAC ja ASA, mis on samuti edukalt pakkunud mikrokrediiti. Mikrokrediidi populaarsus kasvas kiiresti ja 21.sajandi alguseks oli see saanud oluliseks majandusliku arengu hoovaks paljudes riikides.

## Mikrokrediidi kasutus maailmas

### Bangladesh
Grameeni Pank on üks maailmas tuntumaid mikrokrediidiasutusi. Selle eeskujul on loodud mitmeid projekte ka arenenud riikides. Lisaks Grameeni Pangale on Bangladeshis ka teisi suuri mikrofinantseerimis organisatsioone, nagu BRAC ja ASA, mis pakuvad mikrolaene miljonitele inimestele.

### India
Indias toetab riiklik põllumajandus- ja maapank (NABARD) üle 500 panga, mis väljastavad laene isehakkamis gruppidele (SHG), mille liikmetest enamik on vaesed naised. Need rühmad pakuvad väikeettevõtjatele mitte ainult finantseerimist, vaid ka tuge ja koolitusi, et parandada nende ettevõtlusoskusi.

### Ameerika Ühendriigid
USA-s on mikrokrediidi all tavaliselt mõeldud alla 50 000 dollari suuruseid laene väikeettevõtjatele, kellel puudub juurdepääs tavapangandusele. Sellised organisatsioonid nagu Accion U.S. Network ja Grameen America on aidanud paljusid madala sissetulekuga ettevõtjaid, pakkudes lisaks laenudele ka finantsharidust ja ärikonsultatsioone.

## Mikrokrediidi tulevik ja väljakutsed
Mikrokrediidi mõju majandusele on pideva uurimise all. Kuigi see on aidanud luua uusi väikeettevõtteid ja parandanud sissetulekuid, on mõned uuringud leidnud, et selle pikaajaline efekt vaesuse vähendamisel võib olla piiratud. Probleemiks on ka liigsed intressimäärad, mis võivad muuta laenud kõige vaesematele liiga kulukaks.

Mikrokrediidiprogrammidesse soovitatakse lisada täiendavaid teenuseid, nagu finantsharidus, säästmisvõimalused ja tervishoiutoetus. Need lisaväärtused võivad suurendada mikrokrediidi tegelikku kasu ja aidata inimestel saavutada pikaajalist finantsilist iseseisvust.

## Viited
Penampangi ringkond

**Penampangi ringkond** (malai *Daerah Penampang*) asub Sabahi osariigi lääneosas Malaisias. See jääb osariigi pealinnast Kota Kinabalust lõunasse ja on üks seitsmest Lääneranniku jaotise ringkonnast.

Ringkonna pindala on 467 km² ja 2020. aasta seisuga elas seal 162&nbsp;174 inimest, millega see oli rahvaarvult neljas ringkond osariigis. Ringkond on jagatud üheksaks alampiirkonnaks.

Halduskeskuseks on Penampang ehk Donggongon, mis on ühtlasi kadazanide ehk kohalike põliselanike kultuurikeskus.

Ringkonna maastik on enamasti mägine, kuna see asub Crockeri ahelikus. Kõrgeim punkt on Noimuhani mägi (1431 meetrit). Pikim jõgi on Moyogi jõgi.

## Etümoloogia
Arvatakse, et nimi pärineb ringkonna ühe varasema küla nimest (*Kampung Penampang* ehk Penampangi küla), mis asub Moyogi ehk Petagase jõe kaldal. Varem oli külas palju suuri kivirahne ja kadazani keeles tähendab *pampang* suurt kivi. Aja jooksul on sõna *pampang* hääldus muutunud.

## Ajalugu
Ringkonna haldamiseks moodustati kohalik omavalitsus 1958. aastal ja algselt oli selle nimetus Jesseltoni maaringkond. 1967. aasta detsembris otsustati Jesselton ümber nimetada Kota Kinabaluks ja sellega seoses muudeti ka ringkonna nimetus Kota Kinabalu maaringkonnaks. 1978. aastal nimetati omavalitsus ümber Penampangi ringkonnaks.

18. märtsil 1997 moodustati Penampangi ringkonna 29,7 km² pindalaga Putatani alamringkond, mis eraldus Penampangist ametlikult 30. aprillil 2011. Rannikul asuva Putatani ringkonna elanike arv on kiirelt kasvanud ja 2019. aastaks elas seal juba 71&nbsp;500 inimest.

## Rahvastik
2020. aasta Malaisia rahvaloenduse järgi elas ringkonnas 162&nbsp;174 inimest, kellest 143&nbsp;842 olid Malaisia kodakondsusega ja 18&nbsp;332 mõne teise riigi kodakondsusega või kodakondsuseta isikud. Malaisia kodanikest 95&nbsp;887 olid põliselanikud, 33&nbsp;104 hiinlased, 12&nbsp;645 malailased, 517 Malaisia indialased ja 1689 teistest rahvustest.

## Pilte

Fail:Penampang_Sabah_PeterMojuntinMemorial-01.jpg|Peter Mojuntini skulptuur
Fail:Donggongon Sabah Detail StMichaelChurch-01.jpg|Püha Miikaeli kirik Penampangis
Fail:Pogunon_Sabah_Catholic-Church-St-Joseph-01.jpg|Püha Joosepi kirik Pogunoni linnas
Fail:Penampang_Sabah_JingFuTemple.jpg|Jing Fu tempel
Fail:Penampang_Sabah_Sabah-Cultural-Centre-01.jpg|Donggongoni kultuurimaja
Fail:Penampang_Sabah_HongkodKoisaan-UnityHall-15.jpg|Kadazan-Dusuni kultuuriorganisatsiooni kogukonnakeskus
Fail:KotaKinabalu_Sabah_SabahStateArchives-3.jpg|Sabahi osariigi arhiiv Penampangis
Fail:Penampang_Sabah_TownView-02.jpg|Penampangi linna keskosa


## Viited

## Kirjandus
* 
* 
* 

## Välislingid
Christine Woods

**Christine Woods** (sündinud 3. septembril 1983) on Ameerika Ühendriikide näitleja, kelle tuntuim roll oli HBO seriaalis "Tere, neiud". Samuti kehastas ta FBI eriagenti Janis Hawki ABC seriaalis "Meenutades tulevikku".

Christine Woods kasvas üles California osariigis Lake Forestis. Ta õppis Arizona ülikoolis muusikateatrit.

Woods mängis romantilises komöödiasarjas "Perfect Couples", mis jõudis teleekraanile 2010. aastal. See sari piirdus ühe hooajaga. 2014. aastal kehastas ta seriaali "Elavad surnud" 5. hooaja kolmes osas politseinik Dawn Lernerit.

## Viited


## Välislingid
*
Sherri Shepherd

**Sherri Evonne Shepherd** (sündinud 22. aprillil 1967) on Ameerika Ühendriikide näitleja, koomik, kirjanik ja telesaatejuht. 

Praegu juhib ta igapäevast televisiooni vestlussaadet "Sherri". Aastatel 2007–2014 oli Shepherd päevase vestlussaate "The View" kaassaatejuht, mille eest ta pälvis mitu Daytime Emmy auhinna nominatsiooni ning ka võitis ühe 2009. aastal. Aastatel 2019–2022 juhtis ta saadet "Dish Nation". Ta on näidelnud järgmistes situatsioonikomöödiates: "The Jamie Foxx Show" (1999–2001), "Less Than Perfect" (2002–2006), "Sherri" (2009), "Trial & Error" (2017–2018) ja "Mr. Iglesias" (2019–2020).

2009. aastal ilmus tema raamat "Permission Slips: Every Woman's Guide to Giving Herself a Break". 2012. aastal osales ta Ameerika tõsielusaate "Tantsud tähtedega" 14. hooaja saadetes. Sherri mängis NBC situatsioonikomöödias "30 Rock" Angie Jordanit, HBO Maxi sarjas "Ülikooliplikade voodielu" ning ta juhtis telemängusaadet "Best Ever Trivia Show"

## Välislingid

* Sherri Shepherdi koduleht (inglise)
*
Tim Meadows

**Tim Meadows** (sündinud 5. veebruaril 1961) on Ameerika Ühendriikide näitleja ja koomik. Ta on üks kauem kaasa teinud näitlejatest NBC sketšikomöödiasarjas "Saturday Night Live", kus ta näitles 10 hooaega (1991–2000). Oma töö eest SNL-is pälvis ta 1993. aastal Primetime Emmy auhinna nominatsiooni silmapaistva sarja kirjutamise eest. Ta kehastas ABC komöödiasarja "Schooled" peategelast John Glascotti ning ta mängis sama tegelaskuju sarjas "The Goldbergs". Tim on tuntud direktor Duvalli rolli poolest 2004. aasta teismeliste komöödiafilmis "Õelad tüdrukud". Ta on mänginud ka selle järjes "Õelad tüdrukud 2" ja selle 2024. aasta muusikalises versioonis.

## Viited


## Välislingid

* 
* Ametlik veebileht (inglise)
Kinabalu park

**Kinabalu park** (inglise keeles *Kinabalu Park*; prantsuse keeles *Parc du Kinabalu*; malai keeles *Taman Kinabalu*) on 2000. aastal UNESCO maailmapärandi nimistusse kantud looduspärandi objekt, mis paikneb Sabah' osariigis Borneo saare põhjaosas Malaisias.

Objekti pindala on 753,70 km2.

Pargi põhiobjekt on Kinabalu mägi, mis on kõrgeim mägi Himaalaja ja Uus-Guinea saare vahel. Pargis on lai valik elupaiku, alates rikkalikest troopilistest madalikest ja küngasvihmametsadest madalamal kuni troopiliste mägimetsade, subalpiinsete metsade ja võsastikuni kõrgemal.

See on määratletud kui Kagu-Aasia taimestiku mitmekesisuse keskus ja on liikiderikas koos Himaalaja, Hiina, Austraalia ja Malaisia taimestiku, aga ka pantroopilise taimestiku näidetega.

## Viited

## Välislingid

*"Kinabalu Park". Sabah Parks. Inglise keeles, vaadatud 19. veebruaril 2025
*"Kinabalu Park". UNESCO Maailmapärandi koduleht. Inglise keeles, vaadatud 18. veebruaril 2025
Suvine hõljursõudik

**Suvine hõljursõudik** (*Mesocyclops leuckarti*) on aerjalaliste (*Copepoda*) alamklassi kuuluv vähiline huumustoiteliste järvede zooplanktonis, kes kõige sagedamini asustab võrdlemisi toitaineterikkaid kraave ja tiike, kuid võib esineda ka suuremates veekogudes nii pelaagilises kui ka litoraalses alas. Nimetus suvine viitab sellele, et vähikest peetakse peamiselt soojaveeliigiks.

## Kirjeldus
Emane hõljursõudik on 0,7–1,3 millimeetrit, isane 0,8–1 millimeetrit pikk. Teistest sõudikutest eristab liiki iseloomuliku kujuga viimane jalapaar. Tundlad on 17 lüliga, saba välisserva jätke (*seta*) kinnitub keskkoha lähedale. Loom on kahvatukollast värvi kerge sinakasrohelise varjundiga.

## Eluviis ja levik
Suvine hõljursõudik on aktiivne kevadest sügise alguseni, hilissügisel ja talvel püsib puhkeseisundis. Elupaigana eelistab ta mageveekogusid, kuid suudab elada ka riimveelises Soome lahes.

Liik on levinud palearktilises regioonis Euroopas, Venemaal, Põhja-Hiinas, Lõuna-Koreas ja Jaapanis ning puudub troopikas, siiski üksik leid on ka Vietnamist.

## Viited
Xantho pilipes

***Xantho pilipes*** on krabiliik sugukonnast *[[Xanthidae]]*, kas asustab Atlandi ookeani ja Põhjamere rannikualasid. Liiki on leitud ka Läänemerest.

Liik kirjeldati oma nimega esmakordselt 1867. aastal (A. Milne-Edwards). 

## Kirjeldus
*Xantho pilipes* on väikest kasvu krabi. Karapaks on lame, sileda selgmise osaga, umbes 3 cm pikk ja kuni 4 cm lai. Silmade vahel on paar laiendeid. Karapaksi eesmised külgmised servad on viie nüri hambaga, mis on alt karvased. Värvus on punakaspruun kuni kahvatupruun, võib olla punakate laikudega. Sõrad on jämedad, kergelt eri suurusega, on nagu jaladki kollakad, sõrgade tipud (*propodus* ja *dactylus*) on mustad või pruunid.

## Levik ja eluviis
Liik on levinud Briti saartel, neist põhja pool Lääne-Norra ja Rootsini, lõuna pool Vahemeres ja Lääne-Aafrikas. Üks leid on ka Läänemerest Põhjalahest.

Liiki on leitud madalatelt liivase ja kivise põhjaga randadelt kuni 110 m sügavusest. Krabi eelistab varjuda kivide alla või peituda jämedas veerises.

## Viited
Tšerokiid

**Tšerokiid** (inglise *Cherokee*) on Põhja-Ameerika põlisrahvas, kelle traditsiooniline asuala hõlmas tänapäeva Ameerika Ühendriikide kaguosa, sealhulgas Georgia, Tennessee, Põhja-Carolina ja Lõuna-Carolina. Tšerokii keel kuulub irokeesi keelkonda. Tšerokiid on üks suurimaid föderaalselt tunnustatud indiaani hõime. Tšerokiid olid ajalooliselt tuntud oma keeruka ühiskonna, põllumajanduse ja kirjakeele poolest. 19. sajandil kannatasid nad sunniviisilise ümberasustamise all, mida tuntakse kui Pisararada (Trail of Tears). Tänapäeval elavad tšerokiid peamiselt Oklahomas, Põhja-Carolinas ja teistes osariikides, kus neil on autonoomsed hõimuvalitsused.
M18 Claymore

**M18 Claymore** on Ameerika Ühendriikide jalaväemiin. See on nime saanud samanimelise šoti mõõga järgi. Seda saab detoneerida distantsilt nööriga ning see tulistab tapmisalasse hulga metallkuule. Lisaks saab seda kasutada püünisena. Claymore tulistab metallkuulid välja ligi 100 m kaugusele umbes 60° laiusele alale. Seda kasutatakse tavaliselt varitsustel nii isikkoosseisu kui soomustamata sõidukite vastu.

Paljud riigid on Claymore'ist arendanud enda versiooni. Eestis on kasutusel Rootsis toodetud Försvarsladdning 21.

## Vaata ka
* Fugass
* Punt Gun

## Viited
Armaguerra OG-43

**Armaguerra OG-43** on Itaalia püstolkuulipilduja. Mudeleid OG-43 ja OG-44 toodeti väikses koguses teise maailmasõja ajal.

## Kasutajad
*  Itaalia

## Vaata ka
* Armaguerra Mod. 39
* TZ-45
* FNAB-43

## Allikad
* Pierangelo Tendas, *Armaguerra Cremona OG44*
Xi'an H-6

**Xi&#39;an H-6** (hiina keeles 轰-6, *Hōng-6*) on Hiina strateegiline pommitaja. Tegu on litsentsi alusel ehitatud variandiga Nõukogude Liidu pommituslennukist Tupolev Tu-16 ning see on Rahvavabastusarmee põhiline pommitaja.

Nõukogude Liit andis lennukeid Tu-16 Hiinale 1958. aastal, 1950. aastate lõpus sõlmiti H-6 tootmiseks litsentsileping. Novembriks 2020 oli Rahvavabastusarmee õhuvägi ehitanud 231 pommitajat H-6 ning neid valmistati edasi.

Lennuki uusim variant H-6N on suuresti ümber ehitatud ning võimeline näiteks õhus tankima ja tiibrakette tulistama.

## Kasutajad
* 

### Endised
* 
* 

## Vaata ka
* Tupolev Tu-16
* Xi'an H-8
* Avro Vulcan
* Boeing B-47 Stratojet
* Handley Page Victor
* Vickers Valiant

## Viited
Vaeras

**Vaeras** (*Melanitta*; ingl scoter, vn турпаны) on põhjapoolkera tundra ja taigavööndi umbes rongasuuruste sukelpartide perekond partlaste sugukonnast; 3 liiki (mõnes süsteemis 5).

Sulestik on üleni tuhmmust või tumepruun, valget on napilt tiibadel või peas; kael lühike, nokk suur. Pesitsuspaigad on rannikul, rannikulähedastel saartel ja suurtel sisemaajärvedel. Pesa paikneb veepiirist kaugemal põõsaste varjus, kivide vahel või rohustus; kurnas 5–8 muna, haudevältus 4 nädalat. Toit on ülekaalukalt loomne (peamiselt limused ja vähikesed, aga ka väikesed kalad), vähesel määral sööb vetikaid ja veetaimede seemneid. Lend on raskepärane, linnud tõusevad lendu alles pärast pikka hoojooksu. Isaste tiivad tekitavad lennu alguses iseloomulikku vilisevat heli, emased lendavad vaikselt. Vaerad talvitavad jäävabal avamerel.

Eesti randadel on väikesearvuline haudelind ja arvukas läbirändaja tõmmuvaeras, mustvaerast on meil hulgi kevad- ja sügisrändel, kuid meil ta ei pesitse. Väga haruldane eksikülaline on prillvaeras.
Changhe Z-10

**Changhe Z-10** (hiina keeles 直-10, *Zhí-Shí* (*Helikopter-10*)) on Hiina ründekopter. See on kahe mootoriga ning keskmises kaalukategoorias. Koptereid toodab rahvavabastusarmee maaväele ettevõte Changhe Aircraft Industries Corporation. Z-10 konstrueeriti AVIC-i 602.-s Lennukidisainiinstituudis ja Vene Kamovi Disainibüroos. See on mõeldud peamiselt tankitõrjeks, kuid sellega saab pidada ka õhulahinguid.

Programm uue keskmise suuruskategooria kopteri arendamiseks käivitati 1994. aastal ning ründekopteri arendamiseks 1998. aastal. Idee esitas Kamovi Büroo ning 602. Lennukidisainiinstituut ehitas prototüübid. Z-10 esmalend oli 2003. aastal ning see jõudis Hiina sõjaväe teenistusse 2009. aastal.

## Kasutajad
* 
* 

## Vaata ka
* Harbin Z-19
* Agusta A129 Mangusta
* AgustaWestland Apache
* Bell AH-1Z Viper
* Boeing AH-64 Apache
* Denel Rooivalk
* Eurocopter Tiger
* Kamov Ka-50
* Mil Mi-28
* Kopterite loend

## Viited
Stringikosmoloogia

**Stringikosmoloogia** on teoreetilise füüsika valdkond, mis püüab rakendada stringiteooria võrrandeid varajase Universumiga seotud kosmoloogliste küsimuste lahendamiseks. 

Sellega seotud uurimisvaldkond on braanikosmoloogia.

Stringikosmoloogia lähenemisviisi algust võib dateerida Gabriele Veneziano 1991. aastal ilmunud artikliga, mis näitab, kuidas stringiteooriast võib saada inflatsioonilise kosmoloogilise mudeli, avades seega ukse Suure Paugu eelsete stsenaariumide kirjeldusele.

Kui varajase Universumi kosmoloogliste küsimuste lahendamiseks rakendatakse superstringiteooria võrrandeid, siis nimetatakse sellist kosmoloogiat **superstringikosmoloogiaks**. 

## Vaata ka
*Kvantkosmoloogia

## Viited
Pulbiõõs

**Pulbiõõs** ehk **hambaõõs** ehk **pulbikamber** (ladina keeles *cavitas dentis*) on õõnsus hambas, milles asetseb hambapulp.

## Pulbiõõne ehitus
Hamba krooniosas paiknevat avaramat pulbiõõne osa nimetatakse hambakrooniõõneks. Hamba juur(t)es paikneb pulbiõõs kitsa käiguna, mida nimetatakse juurekanaliks. Juurekanal avaneb hambajuure otsas hambatipumulguna ehk -avana, kust sisenevad hambasse veresooned ja närvid ning mille kaudu toimub hamba ainevahetus.

### Pulbiõõne kuju

Pulbiõõne kuju vastab enamasti hamba väliskujule. Esihammastel on väiksem pulbiõõs kui tagahammastel. Kui hamba juur on kõverusega ehk kurvatuuriga, siis on ka selles paiknev juurekanal kõver. Juurekanalid kitsenevad hamba juuretipu suunas. Hamba ühes juures võib olla ka mitu juurekanalit, mis sageli on omavahel seotud väikeste lindikujuliste ühenduste ehk istmuste kaudu.

Hambas on sageli ka lisakanalid ehk väikesed kanalid, mis kulgevad hamba pulbist periodonti. Lisakanalid võivad paikneda erinevas suunas ning kõige rohkem leidub neid juurekanali tipuosas. Hamba juurte hargnemise piirkonnas ehk furkatsiooni alal võib samuti lisakanaleid olla.

Pulbiõõne laes asuvad pikenenud osad, mis vastavad hamba suurematele köprudele ning neid nimetatakse pulbisarvedeks. Mida noorem on patsient ning mida prominentsemad on hamba köbrud, seda tugevamalt väljendunud on pulbisarved. Vanusega pulbisarved ahenevad ning pulbiõõs muutub kitsamaks. Pulbiõõne ahenemine elu jooksul on normaalne füsioloogiline protsess, mis kestab seni, kuni hammas on vitaalne.

Pulbiõõs võib aheneda ka trauma või ärrituse tagajärjel. Hamba põrutus, murd, kulumine ja kaaries võivad käivitada hambas kaitsemehhanismi, mille tagajärjel pakseneb dentiin ning kitseneb pulbiõõs. Sellistel hammastel võib olla raskendatud juureravi teostamine, kuna juurekanalid on oma kitsuse tõttu raskesti läbitavad.

## Viited